**BOVA (2016. – 2018. gads)**

2016. gadā Kauņā, Lietuvas Universitātes veselības zinātņu un veterinārmedicīnas akadēmijā (Veterinary Academy, Lithuania University of Health Sciences), norisinājās BOVA 20 gadu jubilejas pasākums, kurā tika akcentēts paveiktais šajā laika periodā un noteikti turpmākās attīstības virzieni.

Pasākuma dalībnieki tika iepazīstināti ar jaunākajiem pētījumiem un tendencēm dažādās zinātņu nozarēs, kas kopumā veicina lauku attīstību reģionos. Lai noteiktu turpmākos BOVA attīstības virzienus, tika organizētas darba grupas, kurās diskutēja par augstākās izglītības uzlabošanas iespējām Baltijas un Ziemeļu valstīs, jaunām idejām īstermiņa kursu organizēšanā un par to, kā veicināt studentu un mācībspēku mobilitāti Baltijas un Ziemeļu valstīs. Tiek plānots vairāk veicināt sadarbību ar NOVA tīklu, lai stiprinātu finansiālo un citu resursu kapacitāti, kā arī veidot īstermiņa kursus, kas būs pievilcīgi plašākam interesentu lokam.

Kopumā BOVA 20 gados īstenoti 149 intensīvie īstermiņa kursi, tajos iesaistīti ap 1500 studentu un 900 mācībspēku.

2017. gada janvārī LLU Jelgavas pilī pirmo reizi Jaunajā gadā tikās BOVA universitāšu tīkla rektori, lai diskutētu par sasniegumiem aizvadītajā gadā, saskaņotu darbības plānu, apstiprinātu jaunus studiju kursus un aktivitāšu budžetu. Tikšanās laikā rektori vienojās par 5 BOVA kursu apstiprināšanu 2017. gadam un 4 kursu īstenošanu 2018. gadā.

2018. gada janvārī LLU Jelgavas pilī norisinājās ikgadējā BOVA universitāšu tīkla rektoru sanāksme, kurā līdztekus aizvadītā gada norišu izvērtēšanai sastādīts darba plāns 2018. gadam un apstiprināti jauni studiju kursi Baltijas valstu universitāšu maģistrantūru studentiem. Turklāt pārrunāti jautājumi, kas saistīti ar Baltijas valstu universitāšu kopīgās maģistra programmas “Agri-food Business Management” licences ieguvi un studentu uzņemšanu.

Aizvadītā gada nogalē LLU saņēma licenci jaunajai maģistra studiju programmai “Agri-food Business Management” (“Lauksaimniecības un pārtikas biznesa vadīšana”). Tā ir unikāla, jo studijas angļu valodā īstenos trijās Baltijas valstu vadošajās universitātēs - LLU, Aleksandra Stulginska universitātē un Igaunijas Dzīvības zinātņu universitātē. Rektori atzina, ka tās īstenošana ir apliecinājums BOVA tīkla ilgtspējai un sadarbības nozīmei jau 21 gada garumā un vienojās, ka pavasarī varētu izsludināt pirmo studentu uzņemšanu, lai rudenī tie uzsāktu studijas.

Tikšanās laikā rektori arī vienojās par finansējuma piešķiršanu 4 BOVA kursu īstenošanai 2018. gadam un 4 kursu īstenošanai 2019. gadā. Jauno kursu tematika saistīta ar aprites ekonomiku, moderno tehnoloģiju izmantošanu ģeodēziskajās sistēmās, zemes pārvaldību, lauksaimniecības produkcijas kvalitāti un drošību, dzīvnieku aizsardzību un labturību, lietus un atkritumu apsaimniekošanu.